**DECLARACIÓ DEL PARLAMENT DE CATALUNYA SOBRE EL TERRATRÈMOL A TURQUIA I SÍRIA**

Aquesta setmana, un terratrèmol ha afectat greument Turquia i Síria. Les autoritats dels territoris afectats calculen que hi ha més de 8.700 morts, 41.000 ferits i milers d’edificis destrossats. Xifres que, malauradament, s’espera que empitjorin els dies vinents.

Aquella zona, així com la del Kurdistan sirià, pateix una situació humanitària greu per la situació de guerra i inestabilitat des de fa anys, que ara es veu agreujada per la dificultat del terratrèmol.

Per tot plegat,

El Parlament de Catalunya, davant el recent terratrèmol de magnitud 7,7 amb l’epicentre a la regió turca de Maraixa, prop de la frontera amb Síria, i que s’ha notat al Líban, Egipte, Xipre i l’Iraq, expressa el seu condol als familiars de les víctimes i la solidaritat amb totes les persones i institucions dels territoris afectats i damnificats per aquest terratrèmol i les seves rèpliques.

Així mateix, el Parlament de Catalunya expressa el seu compromís amb els territoris afectats i amb la necessitat de mobilitzar els recursos humans i materials necessaris per salvar el màxim nombre de vides i ajudar a la reconstrucció dels territoris afectats.